LIVE MURDER: कांग्रेस नेता ने सरेआम पड़ोसी का गोली मार किया मर्डर, खड़ा देखता रह गया बेटा

अम्बाला। यहां के तोपखाना इलाके में कांग्रेसी नेता ने आपसी झगड़े में सरेआम अपने पड़ोसी की गोली मारकर हत्या कर दी। आरोपी मर्डर करने के बाद आराम से वहां चला गया। पुलिस के अनुसार हत्या के पीछे आपसी झगड़ा कारण बताया जा रहा है। मृतक का बेटे ने यह पूरी वारदात अपनी आंखों से देखी। वहीं पास लगे सीसीटीवी में भी साफ-साफ आरोपी नेता गोली मारते हुए नजर आ रहा है। घटना के बाद आरोपी फरार हो गया था लेकिन फिर उसने थाने में खुद सरेंडर कर दिया। पुलिस आरोपी से पूछताछ कर रही है। पढ़िए पूरा मामला...

- पुलिस द्वारा दी गई जानकारी के मुताबिक मृतक संदीप गोयल का पड़ोस में रहने वाले कांग्रेस नेता विजय शर्मा के साथ झगड़ा था।

- संदीप गोयल रविवार सुबह 10.12 बजे घर से निकले थे। वे गली के कोने पर खड़े थे। सीसीटीवी फुटेज में दिखाई दे रहा है कि इसी दौरान गली से विजय शर्मा पैदल चलते हुए संदीप तक पहुंचता है। वहां वह संदीप पर फायरिंग करता है।

- एक गोली संदीप के पैर में लगती है। वह गोली लगने के बाद भी लड़खड़ाते हुए वहां से भागने की कोशिश करता है।

- कुछ दूर भागने के बाद संदीप नीचे गिर जाता है। उसके पीछे-पीछे विजय शर्मा वहां पहुंचता है और संदीप की छाती पर पिस्टल रख फायर कर देता है।



आनन-फानन में परिजन अस्पताल लेकर पहुंचे लेकिन हो चुकी थी मौत

- गोली चलने की आवाज सुनकर परिजन घर से बाहर आ गए। खून से लथपथ संदीप को आनन-फानन में अस्पताल लेकर पहुंचे।

- वहां डॉक्टरों ने उसे मृत घोषित कर दिया।



बेटा बोला मैंने अपनी आंखों से देखा खूनी मंजर

- मृतक संदीप के बेटे ने बताया कि जिस समय पहली गोली चली तो आवाज सुनकर वह घर से बाहर निकला।

- उसके पापा लड़खड़ाते हुए भाग रहे थे। तभी वे नीचे गिर गए। इसी दौरान विजय शर्मा उनके पास आया और गोली मार दी।

- इसके बाद वह आराम से पिस्टल लहराते हुए फरार हो गया।



पुलिस ने किया मामला दर्ज, आरोपी ने किया कुछ देर बाद सरेंडर

- घटना की सूचना मिलते ही डीएसपी अम्बाला कैंट सुरेश कौशिक मौके पर पहुंचे।

- पुलिस ने परिजनों की शिकायत पर मामला दर्ज कर लिया है। आरोपी ने थाने में सरेंडर कर दिया है। पुलिस का कहना है कि पुरानी रंजिश के चलते विजय शर्मा ने ऐसा किया है।